Tetzen tneel kꞌij ninkꞌij Pascua,
oj nchi waaꞌn xjal pan mintiiꞌ kꞌanel tocx,
bix oj nchi byon xjal juun carnel te juun te naꞌl ja ninkꞌij lu,
bixse e xiꞌ tkanen t-xnakꞌatz Jesús te:
—¿Jaaꞌ tumel taja txaꞌ kbinchaꞌqꞌueya jil carnel te tbel kwa bixse tikꞌch jilel ke?
—tz̈i tzunkexin te Jesús.
Toctzen tbiꞌn Jesús cyyolxin,
bix e xiꞌ tchkꞌoꞌnxin caꞌba cye t-xnakꞌatzxin,
bix e xiꞌ tkbaꞌnxin:
—Cyucxa tuj tnom te Jerusalén.
Ojtzen cypona tuj tnom,
bix cꞌoquel noj jun xinak cywitza tuya jun xaran aꞌ.
Bix chi oquel lpey tiꞌj.
Ojtzen tocx jxinaka tuj jun jaaꞌ,
cykanenxsen te taaw jaaꞌ cyjulu:
“Taat,
ma tzaj tkanen Xnakꞌtzal:
‘¿Altzen cyej cwart ctzaal tkꞌoꞌna keya tuꞌn tbint kwaya cyuya nxnakꞌatza te ja ninkꞌija?’
tz̈i Jesús,”
tz̈i cybela te taaw jaaꞌ.
Tzultzen tyeecꞌan taaw jaaꞌ jun maꞌ nim cwart cyey bix binnentlte tten te tcab cxoꞌlen jaaꞌ.
Cybinchamtzen kwa jatzewe—tz̈i Jesús cye t-xnakꞌatz.
Bix e xiꞌkexin tuj tnom.
Bix juꞌx e baj tisenx e tkba Jesús cyexin,
bix akꞌkexin binchal cywaxin te kale.
Tetzen n-akꞌ cwel klolj,
bix e pon Jesús cyuya cycablaaj t-xnakꞌatz te waaꞌl jaaꞌj otk bina cywaxin.
Maantktzen nchi waaꞌnxin twiꞌ mes,
tej t-xiꞌ tkbaꞌn Jesús:
—Tzinexix cxeꞌl nkbaꞌn cyey,
attzen jun cyey toctz kxol,
nwaaꞌn wuya,
cxeꞌl kꞌonte we tuj biybil—tz̈i Jesús cye t-xnakꞌatz.
Toctzen cybiꞌnxin tyol Jesús,
tcubxsen licyꞌpaj ttz̈i cyiꞌjxin,
biꞌxse e naj cynaablxin tuꞌn ttz̈i.
Bix juun n-ela cyexin akꞌ kanlecte te Jesús:
—¿Inayenpatzen weya,
Taat?
—tz̈i tzunkexin.
Bix aj ttzakꞌbeꞌn Jesús cyexin:
—Ja jun cyej cablajaj cyey nwaaꞌn wuyena,
jaj jun cyey ncuꞌx muꞌnte tpan junx wuya tuj lak.
Il tiꞌj ncuya tisenj nbyan tuj tyol Dios tuꞌn nbyeta,
pero ay tixse tnaꞌxj cxeꞌl kꞌonte we.
¡Masetlpele baꞌn minxet itzꞌj xjala!
—tz̈i Jesús.
Maantktzen nchi waaꞌnxin,
tej tjaw ttzyuꞌn Jesús jun pan,
bix e xiꞌ tkanenxin xtalbil te Dios tiꞌ pan.
Bix akꞌxin piẍlcate,
bix e xiꞌ tkꞌoꞌnxin cye t-xnakꞌatzxin,
bix e xiꞌ tkbaꞌnxin:
—Cywaaꞌnx xsunj piẍen pana,
cuma ja tzunj pana techlal nxumlala cwel yuchj—tz̈i Jesús.
Cybajtzen waaꞌnxin pan,
bix e tzaj ttzyuꞌnxin jun nim malbil nojne tuya vino,
bix e xiꞌ tkanenxin xtalbil tiꞌ vino te Dios.
Bix e xiꞌ tkꞌoꞌnxin malbil te jaca juun t-xnakꞌatzxin tuꞌn tel cycꞌaꞌn tiꞌ vino.
Bix cykilcakexin el cꞌante.
Bix e xiꞌ tkbaꞌn Jesús cyexin:
—Jatzen weya techel ntz̈qꞌuelja,
qꞌuelel kojl tiꞌ nim xjal oj ncyima.
Tuꞌntzen ntz̈qꞌuela cwela weꞌ jun acꞌaj tyol Dios cyuya xjal.
Tuꞌntzen weya cyamecy cwel weꞌ te ja acꞌaj tumel tuꞌn ti tten oj cylonte xjal cywitz tuya Dios.
Tzinexse cxeꞌl nkbaꞌn cyey mi nuket juntl maj t-xiꞌ ncꞌaꞌnj vinowa tiꞌj lux ken iniꞌtzen texej kꞌij oj woca te cawel tibaj twitz txꞌotxꞌ tuya Nmana Dios ncyimlenxitle,
maxetzen cxeꞌl ncꞌaꞌntl vino—tz̈i Jesús cye t-xnakꞌatz.
Cybajlen waaꞌnxitl tzunxin,
bix akꞌkexin bitzel.
Cybajtzen bitzenxin,
bix e xiꞌkexin tcꞌuꞌj witz te Olivos te koniyan.